Wolfgang von Hessen

Wolfgang Moritz von Hessen (6. marraskuuta 1896 – 12. heinäkuuta 1989) oli Hessen-suvun Hessen-Kasselin sukuhaaraan kuulunut saksalainen prinssi. Hänestä kaavailtiin vuonna 1918 Suomen kruununprinssiä, kun hänen isänsä Friedrich Karl valittiin Suomen kuninkaaksi.
Elämä.
Wolfgang syntyi Rumpenheimin linnassa Saksan Offenbach am Mainissa 6. marraskuuta 1896. Hän oli prinssi Friedrich Karlin (1868–1940) ja tämän vaimon Margaretin (1872–1954) neljäs poika. Wolfgangin eno oli Saksan keisari Vilhelm II.
Ensimmäinen maailmansota.
Ensimmäisen maailmanssodan sytyttyä Wolfgang palveli vanhimman veljensä Friedrich Wilhelmin lailla ratsuväkirykmentissä. Hän palveli maailmansodan eri rintamilla Ranskassa, Serbiassa, Makedoniassa ja Romaniassa. Wolfgang siirrettiin keisarienonsa Vilhelm II:n määräyksestä pois rintamalta, kun isoveli Friedrich Wilhelm kaatui vuonna 1916 Romaniassa. Wolfgang toimi sen jälkeen sodan viimeiset vuodet kenttämarsalkka August von Mackensenin esikunnassa.
Suomen kuningaskunta.
Wolfgangin isä Friedrich Karl valittiin Suomen kuninkaaksi 9. lokakuuta 1918 Saksan autettua valkoisia sisällissodassa. Saksan hävittyä ensimmäisen maailmansodan keisari Vilhelm II luopui kruunusta ja kaikki liittoruhtinaat seurasivat häntä. Myös Friedrich Karl ilmoitti kieltäytyvänsä hänelle tarjotusta Suomen kruunusta 14. joulukuuta 1918 ennen kuin hän oli virallisesti vastaanottanut sitä. 
Wolfgang oli alustavasti sovittu Suomen kruununprinssiksi vanhemman kaksosveljensä Philipp von Hessenin sijasta, lähinnä koska Wolfgang oli vuonna 1918 vanhempiensa luona ja valmis matkustamaan Suomeen, kun taas Philipp oli tuolloin sotilaspalveluksessa ja tavoittamattomissa; lisäksi Philipp oli päättänyt jäädä kotiinsa Hesseniin hoitamaan perheen asioita. Suomessa Wolfgangille tiettävästi kaavailtiin avioliittoa suomalaisen naisen kanssa.
Weimarin tasavalta ja natsi-Saksa.
Pankkiiriksi koulutettu Wolfgang von Hessen työskenteli 1920-luvun alussa ensin hampurilaisessa yksityispankissa M. M. Warburg &amp; CO, ja lähti hyperinflaation aikaan vuonna 1923 kolmeksi kuukaudeksi pankin tytäryhtiöön Yhdysvaltoihin New Yorkiin. Hän työskenteli myös Wiesbadenin kauppa- ja teollisuuskamarissa. Wolfgang von Hessen oli SA:n jäsen ja liittyi natsipuolueeseen 1. huhtikuuta 1933 jäsennumerolla 1 794 944. 
Natsipuolueeseen liittyminen ja hänen perheensä yhteydet Hermann Göringiin edistivät Wolfgang von Hessenin nimitystä hallintovirkailijaksi Bad Homburgin piiriin, joka kuului Preussin vapaavaltioon. Hän työskenteli sen sisäministeriössä budjetti-, veroi-, siviili- ja asumisasioiden parissa.
Toisessa maailmansodassa Wolfgang von Hessen osallistui ensin Norjan miehitykseen huhtikuussa 1940. Sen jälkeen hän siirtyi Suomeen palvellen kolme vuotta Lappiin sijoitetuissa saksalaisissa joukoissa. Hänen tehtävänsä liittyivät pääasiassa maa- ja vesirakentamiseen sekä teiden ja siltojen rakentamiseen armeijalle. Hänen sotilasarvonsa oli Saksan armeijassa majuri.
Vuonna 1943 Wolfgang von Hessen siirrettiin rintamalta Adolf Hitlerin annettua toukokuussa 1943 asetuksen, joka kielsi saksalaisten ruhtinassukujen edustajia toimimasta armeijassa.
Toisen maailmansodan jälkeen.
Sodan jälkeen Wolfgang joutui liittoutuneiden vangiksi. Hänen vankeutensa kesti syksyyn 1946, minkä jälkeen hänet siirrettiin internointileireille. Vuoteen 1948 mennessä liittoutuneet eivät tutkimuksissaan löytäneet raskauttavia tekijöitä hänen natsihallinnon aikaisesta toiminnastaan. Myöhemmin hän asui Friedrichshofin linnan lisärakennuksessa Kronberg im Taunusissa ja toimi vuosien ajan Kurhessische Hausstiftungin johtajana.
Perhe.
Wolfgang nai 17. syyskuuta 1924 Badenin prinsessa Marie Alexandran (1902–1944), jonka vanhemmat olivat prinssi ja valtakunnankansleri Maximilian von Baden sekä Maria-Luise von Hannover-Cumberland. Heillä ei ollut omia lapsia, mutta Wolfgang adoptoi veljenpoikansa, prinssi Karl Adolf Prinz zu Hessenin (s. 1937), kun tämän isä Christoph zu Hessen oli kaatunut vuonna 1943. Marie Alexandra kuoli toisen maailmansodan ilmapommituksissa Frankfurt am Mainissa 29. tammikuuta 1944. Myös Wolfgangin vuonna 1948 solmima toinen avioliitto Ottilie Möllerin (1903–1991) kanssa jäi lapsettomaksi.
Kuolema.
Wolfgang kuoli Frankfurt am Mainissa 92-vuotiaana 12. heinäkuuta 1989. Kuollessaan hän oli viimeinen elossa oleva kuningatar Viktorian lapsenlapsenlapsi, joka oli syntynyt tämän elinaikana. Viktoria kuoli vuonna 1901 Wolfgangin ollessa nelivuotias.